
Tel./fax: 021.222.84.79; 021.316.60.60 
cultura@europa-creativa.eu 

www.europa-creativa.eu

PROGRAMUL EUROPA CREATIVĂ (2014-2020) - SUBPROGRAMUL CULTURA

Europa Creativă este programul de finanțare al Uniunii Europene care continuă, pentru următorii 7 ani, programele dedicate culturii și audiovizualului: Cultura (2007-2013), Media (2007-2013) și Media Mundus. 
Programul are un buget total de 1,46 de miliarde de euro pentru perioada 2014-2020 și 3 subprograme: Media, Cultura și o componentă transversală dedicată garantării creditelor bancare pentru sectoarele culturale și creative și cooperării în domeniul politicilor culturale (disponibilă începând cu 2016).
La Subprogramul Cultura sunt eligibili toți operatorii din sectoarele culturale și creative, însemnând organizații neguvernamentale, instituții publice și companii private cu activitate în domeniu. Toate entitățile care depun proiecte sau sunt partenere în proiecte trebuie să aibă minimum 2 ani de existență juridică. 
Ţările din care pot proveni operatorii implicaţi în proiecte sunt: ţările UE şi, cu condiţia semnării unor acorduri  de participare la Programul Europa Creativă, țările candidate și potențial candidate la UE, ţările din Spaţiul Economic European, Elveția și țările care fac obiectul Politicii Europene de Vecinătate. Până în prezent, ţările din afara UE care au semnat astfel de acorduri şi sunt eligibile pentru 2014 sunt: Islanda, Norvegia, Albania, Bosnia și Herțegovina, Macedonia, Muntenegru, Serbia, Turcia, Moldova şi Georgia.
Subprogramul Cultura oferă finanțare pentru: proiecte de cooperare între minimum 3 țări; rețele europene ce contribuie la profesionalizarea operatorilor din sectoarele culturale și creative; platforme europene dedicate mobilității și promovării creatorilor și operelor culturale; traduceri din literatura europeană.

Schimbările esențiale aduse de Subprogramul Cultura din Programul Europa Creativă față de cadrul anterior, Cultura (207-2013), sunt legate de: noi obiective specifice și priorități strategice (dezvoltarea publicului, întărirea capacității operaționale a sectorului de a lucra la nivel transnațional, adaptarea la tehnologiile digitale, noi modele de business etc.); procent mai mare de cofinanțare în cazul proiectelor de cooperare cu minimum 3 parteneri; simplificări procedurale (depuneri și raportări online); o mai mare deschidere spre cooperarea internațională, prin includerea posibilității de a lucra în parteneriat cu organizații din țările din Politica Europeană de Vecinătate și din Elveția; introducerea unei finanțări speciale pentru platforme culturale europene dedicate mobilității și promovării creatorilor și operelor culturale; finanțarea traducerilor de opere literare împreună cu activitățile de promovare a lor; finanțarea traducerilor de opere literare în format electronic (e-books). 
Depunerea proiectelor la Programul Europa Creativă se poate face anual până în 2020. Apelurile deschise în 2014 la Subprogramul Cultura sunt: proiecte de cooperare culturală - termen limită de depunere în 1 octombrie; proiecte de traduceri literare – apel lansat în noiembrie, termen limită în februarie 2015; platforme europene – apel lansat în decembrie, termen limită în februarie 2015. 

Programul Europa Creativă este gestionat de Comisia Europeană și de Agenția Executivă pentru Educație, Audiovizual și Cultură din Bruxelles, unde se trimit și se evaluează toate proiectele. La nivel național, Biroul Europa Creativă România oferă informații și asistență tehnică gratuite pentru operatorii care doresc să acceseze această finanțare. 

Mai multe informații: 

· Pagina Programului Europa Creativă: http://ec.europa.eu/programmes/creative-europe/index_en.htm
· Pagina Biroului Europa Creativă România: www.europa-creativa.eu. Persoană de contact: Bianca Floarea, coordonator în cadrul BEC România pentru subprogramul Cultura, bianca.floarea@europa-creativa.eu   [image: image1.png]



Biroul Europa Creativă România promovează Programul Europa Creativă 2014-2020 la nivel național și facilitează accesul operatorilor interesați la finanțările acestuia. Biroul face parte din rețeaua europeană a birourilor Europa Creativă și este găzduit de Unitatea de Management a Proiectului din Ministerul Culturii.

